Samarqand shahrida amalga oshirilayotgan keng koʻlamli bunyodkorlik va obodonlashtirish ishlarini jadallashtirish chora-tadbirlari toʻgʻrisida
(resolution, 2022-04-05)

Samarqand viloyatida muhandislik-kommunikatsiya infratuzilmasini yaxshilash, hududlarni obodonlashtirish, avtomobil yoʻllarini taʼmirlash, Samarqand shahrining bosh rejasiga kiritilgan oʻzgartirishlar natijasida qoʻshimcha tadbirlarning moliyalashtirish manbasini belgilash hamda amalga oshirilayotgan bunyodkorlik va obodonlashtirish ishlarini yanada jadallashtirish maqsadida Vazirlar Mahkamasi qaror qiladi: 1. Quyidagilar: a) Vazirlar Mahkamasining “2022-yilda Samarqand shahrida Shanxay Hamkorlik Tashkilotining navbatdagi Sammitini oʻtkazishga tayyorgarlik ishlarini moliyaviy qoʻllab-quvvatlash toʻgʻrisida” 2019-yil 18-sentabrdagi 783-son qaroriga asosan Samarqand viloyati hokimligi huzuridagi Samarqand viloyatini obodonlashtirish va farovonligini oshirish jamgʻarmasiga Oʻzbekiston Respublikasi Tiklanish va taraqqiyot jamgʻarmasining (keyingi oʻrinlarda — jamgʻarma) 25 mln AQSh dollariga teng ekvivalentda krediti ajratilganligi; jamgʻarmadan jalb qilingan kreditni qoplash va xizmat koʻrsatish bilan bogliq xarajatlar Samarqand viloyati mahalliy budjetining qoʻshimcha manbalari hamda qonunchilik hujjatlarida taqiqlanmagan boshka manbalar hisobidan amalga oshirilishi belgilanganligi; b) Samarqand viloyatini obodonlashtirish va farovonligini oshirish jamgʻarmasiga ajratilgan kredit hisobidan: umumiy foydalanishdagi avtomobil yoʻllarini qurish va taʼmirlash ishlariga — 106,7 mlrd soʻm; suv taʼminoti va oqova suv tizimi obyektlarini taʼmirlash ishlariga — 88,8 mlrd soʻm; Samarqand shahar ichki yoʻllarini qurish va taʼmirlash ishlariga — 32,7 mlrd soʻm yoʻnaltirilganligi maʼlumot uchun qabul qilinsin. 2. Oʻzbekiston Respublikasi Iqtisodiy taraqqiyot va kambagʻallikni qisqartirish vazirligi, Moliya vazirligi bir oy muddatda jamgʻarmadan ajratilgan kreditni qoplash maqsadida ushbu mablagʻlarning umumiy foydalanishdagi avtomobil yoʻllari hamda suv taʼminoti va oqova suv tizimi obyektlarini qurish va taʼmirlash uchun sarflangan 195,5 mlrd soʻm miqdordagi qismini 2020 — 2022-yillarda Oʻzbekiston Respublikasining ijtimoiy va ishlab chiqarish infratuzilmasini rivojlantirish dasturi doirasida iqtisod qilingan va maqbullashtirilgan mablagʻlar hisobidan jamgʻarmaga toʻlab berilishini taʼminlasin. 3. Belgilab qoʻyilsinki, Samarqand viloyatini obodonlashtirish va farovonligini oshirish jamgʻarmasiga ajratilgan kredit hisobidan: umumiy foydalanishdagi avtomobil yoʻllari hamda Samarqand shahar ichki yoʻllarini qurish va taʼmirlash ishlari boʻyicha tasdiqlangan loyiha-smeta hujjatlari asosida bajarilgan ishlar — Samarqand viloyati hokimligi tomonidan; suv taʼminoti va oqova suv tizimi obyektlarini taʼmirlash boʻyicha ishlari boʻyicha tasdiqlangan loyiha-smeta hujjatlari asosida bajarilgan ishlar — “Oʻzsuvtaʼminot” aksiyadorlik jamiyati tomonidan qabul qilib olinadi. 4. Samarqand viloyatida muhandislik-kommunikatsiya infratuzilmasini yaxshilash borasidagi ishlarni sifatli tashkil etish hamda ajratilgan mablagʻlardan samarali foydalanish maqsadida: Samarqand viloyati hokimi E.O. Turdimov — jamgʻarmadan ajratilgan kreditning maqsadli sarflanishi va oʻz vaqtida qaytarilishini taʼminlash yuzasidan; Oʻzbekiston Respublikasi uy-joy kommunal xizmat koʻrsatish vaziri M.X. Saliyev — ichimlik suvi va oqova suv tizimi obyektlarini qurish va taʼmirlash ishlarining oʻz vaqtida va sifatli bajarilishi yuzasidan; Oʻzbekiston Respublikasi transport vaziri oʻrinbosari — Avtomobil yoʻllari qoʻmitasi raisi vazifasini bajaruvchi A.Abduvaliyev — umumiy foydalanishdagi avtomobil yoʻllari hamda Samarqand shahar ichki yoʻllarini qurish va taʼmirlash ishlarining oʻz vaqtida va sifatli bajarilishi yuzasidan shaxsan javobgar ekanligi belgilab qoʻyilsin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari A.J. Ramatov, Bosh vazirning moliya-iqtisodiyot va kambagʻallikni qisqartirish masalalari boʻyicha oʻrinbosari — iqtisodiy taraqqiyot va kambagʻallikni qisqartirish vaziri J.A. Qoʻchqorov va Samarqand viloyati hokimi E.O. Turdimov zimmasiga yuklansin.